Document ID: 32007R1472

ΚΑΝΟΝΙΣΜΌΣ (ΕΚ) αριθ. 1472/2007 ΤΗΣ ΕΠΙΤΡΟΠΉΣ
της 13ης Δεκεμβρίου 2007
σχετικά με τη θέσπιση παρέκκλισης, για την περίοδο 2007/08, από τον κανονισμό (ΕΚ) αριθ. 1623/2000 για τον καθορισμό των λεπτομερειών εφαρμογής του κανονισμού (ΕΚ) αριθ. 1493/1999 του Συμβουλίου για την κοινή οργάνωση της αμπελοοινικής αγοράς, όσον αφορά τους μηχανισμούς της αγοράς
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1493/1999 του Συμβουλίου, της 17ης Μαΐου 1999, για την κοινή οργάνωση της αμπελοοινικής αγοράς (1), και ιδίως το άρθρο 33,
Εκτιμώντας τα ακόλουθα:
(1)
Το άρθρο 27 παράγραφος 3 του κανονισμού (ΕΚ) αριθ. 1493/1999 προβλέπει ότι κάθε φυσικό ή νομικό πρόσωπο ή ομάδα προσώπων που έχει προβεί σε οινοποίηση έχει την υποχρέωση να παραδίδει προς απόσταξη το σύνολο των υποπροϊόντων που προκύπτουν από την οινοποίηση αυτή.
(2)
Ο κανονισμός (ΕΚ) αριθ. 1623/2000 της Επιτροπής (2) προβλέπει τους κανόνες εφαρμογής της υποχρεωτικής αυτής απόσταξης καθώς και, στο άρθρο 49, ορισμένες δυνατότητες παρέκκλισης και ιδίως τη δυνατότητα αντικατάστασης, όσον αφορά τους μικρούς παραγωγούς που παράγουν λιγότερο από 80 εκατόλιτρα ανά έτος, της υποχρεωτικής απόσταξης από την απόσυρση των υποπροϊόντων υπό έλεγχο.
(3)
Προκύπτει ότι σε ορισμένα κράτη μέλη η ικανότητα συλλογής των υποπροϊόντων δεν επαρκεί. Για την αντιμετώπιση της κατάστασης αυτής, κρίνεται σκόπιμο να επιτραπεί στα κράτη μέλη να εξαιρέσουν ορισμένες κατηγορίες παραγωγών από την υποχρεωτική απόσταξη των υποπροϊόντων της οινοποίησης.
(4)
Για να είναι δυνατή η εφαρμογή της παρέκκλισης αυτής καθόλη τη διάρκεια της αμπελοοινικής περιόδου, πρέπει ο παρών κανονισμός να εφαρμοστεί από την 1η Αυγούστου 2007.
(5)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης των οίνων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Κατά παρέκκλιση από το άρθρο 49 παράγραφος 4 στοιχείο α) του κανονισμού (ΕΚ) αριθ. 1623/2000, για την περίοδο 2007/08, τα κράτη μέλη μπορούν να προβλέψουν, για το σύνολο ή για μέρος του εδάφους τους, ότι οι παραγωγοί που δεν υπερβαίνουν επίπεδο παραγωγής 100 εκατολίτρων τα οποία παράγουν οι ίδιοι στις ατομικές τους εγκαταστάσεις, μπορούν να εκπληρώσουν την υποχρέωση παράδοσης των υποπροϊόντων τους στην απόσταξη, με την απόσυρση των προϊόντων αυτών υπό έλεγχο.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Αυγούστου 2007.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 13 Δεκεμβρίου 2007.

Labels: 3
17
6